Diari Oficial de la Generalitat Valenciana


Sumari del DOGV 3649, del 21-12-1999 (1999/10794)

RESOLUCIÓ de 2 de desembre de 1999, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de cooperació entre la Conselleria de Cultura, Educació i Ciència de la Generalitat Valenciana, la Universitat Internacional Menéndez Pelayo, la Societat General d'Autors i Editors i Radiotelevisió Valenciana per a la creació d'un centre de formació de guionistes.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3649

Data del DOGV
:   21-12-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/10524


Data del document
:   02-12-1999

Organisme emissor
:   Presidència de la Generalitat

Tipus de document
:   Resolució

Descriptors 

:   * universitat
    * professió administrativa
    * professió artística
    * cooperació administrativa

RESOLUCIÓ de 2 de desembre de 1999, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni de cooperació entre la Conselleria de Cultura, Educació i Ciència de la Generalitat Valenciana, la Universitat Internacional Menéndez Pelayo, la Societat General d'Autors i Editors i Radiotelevisió Valenciana per a la creació d'un centre de formació de guionistes. [1999/X10458]
  
Subscrit, després de la tramitació prèvia reglamentària, entre la Conselleria de Cultura, Educació i Ciència de la Generalitat Valenciana, la Universitat Internacional Menéndez Pelayo, la Societat General d'Autors i Editors i Radiotelevisió Valenciana, el 10 de juliol de 1996, un Conveni de cooperació per a la creació d'un Centre de Formació de Guionistes, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1.369/1999, i que figura com a annex d'aquesta resolució.
  
València, 2 de desembre de 1999.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de cooperació entre la Conselleria de Cultura, Educació i Ciència de la Generalitat Valenciana, la Universitat Internacional Menéndez Pelayo, la Societat General d'Autors i Editors i Radiotelevisió Valenciana, per a la creació d'un centre de formació de guionistes.
  
En València, a 10 de juliol de 1996
  
Reunits:
  
D'una part, la senyora Marcela Miró Pérez, consellera de Cultura, Educació i Ciència, que actua en nom i representació de la Generalitat Valenciana, facultada per a la subscripció d'aquest conveni en virtut de l'acord adoptat pel Govern Valencià en la reunió de 5 de juny de 1996.
  
D'altra part, el senyor José Luis García Delgado, rector de la Universitat Internacional Menéndez Pelayo, en el seu nom i representació, i en l'exercici de les atribucions que té conferides pel Reial Decret 1.920/1995, de 24 de novembre (BOE número 282, de 25 de novembre).
  
D'altra part, el senyor Eduardo Bautista García, President del Consell de Direcció de la Societat General d'Autors i Editors, en nom i representació d'aquesta, i en l'exercici de les atribucions que té conferides en l'article 65 dels estatuts de la Societat de 27 de gener de 1995.
  
I d'altra part, el senyor José Vicente Villaescusa Blanca, director general de l'ens públic Radiotelevisió Valenciana, que actua en representació d'aquest en virtut de les atribucions conferides en l'article 11 de la Llei de la Generalitat Valenciana 7/1984, de 4 de juliol, de Creació de l'Entitat Pública Radiotelevisió Valenciana,
  
Exposen:
  
És un tema de principal interès per a aquestes institucions promoure la formació de nous guionistes, difondre la cultura cinematogràfica i audiovisual i estimular una major creativitat en el cinema, la televisió i la ràdio, i per això,
  
Acorden:
  
La col·laboració en tots els ordres per a la creació, en el si de la Universitat Internacional Menéndez Pelayo, d'un Centre de Formació de Guionistes la finalitat del qual serà la formació de professionals, l'assistència a Radiotelevisió Valenciana en els seus plans de creació i, en general, la contribució a la millora i difusió de la indústria i la cultura audiovisuals a la Comunitat Valenciana.
  
En conseqüència, i de conformitat amb el que s'ha exposat, les parts estimen convenient subscriure aquest conveni d'acord amb les següents:
  
Clàusules
  
Primera
  
El Centre de Formació de Guionistes durà el nom del realitzador Luis García Berlanga, per a la qual cosa se sol·licitarà l'autorització expressa del cineasta.
  
Segona
  
Les activitats del Centre de Formació de Guionistes seran aprovades per un Consell de Direcció integrat per la consellera de Cultura, Educació i Ciència de la Generalitat Valenciana, pel rector de la Universitat Internacional Menéndez Pelayo, pel president del Consell de Direcció de la Societat General d'Autors i Editors i pel director general de Radiotelevisió Valenciana, els quals podran delegar en els càrrecs o persones que estimen oportú l'assistència a les reunions d'aquest consell que es convoquen.
  
Mitjançant la signatura d'aquest conveni s'estableixen ja com a activitats prioritàries del centre per a l'any 1996 l'organització de dos tallers teoricopràctics dedicats a l'escriptura i al desplegament de projectes, el primer, i a la familiarització amb les tècniques d'escriptura, el segon.
  
Tercera
  
Es nomenarà com a director del centre, encarregat de dissenyar i de dirigir les activitats que s'hi realitzen, el periodista, escriptor i guionista senyor Joan Álvarez Valencia, en funció de l'experiència demostrada i l'èxit obtingut en l'organització de diverses activitats relacionades amb el guió audiovisual que, des de l'any 1992, han estat realitzant conjuntament la Universitat Internacional Menéndez Pelayo y la Societat General d'Autors i Editors. La permanència en el lloc de director estarà determinada pel bon exercici de la seua tasca i, en tot cas, el seu cessament i el nomenament posterior d'un altre director es realitzarà mitjançant un acord del Consell de Direcció.
  
Quarta
  
Una Comissió Acadèmica s'encarregarà, junt amb el director del centre, de consensuar el programa anual d'activitats, atenent les necessitats i les perspectives de cada una de les institucions implicades, abans de ser sotmès a l'aprovació del Consell de Direcció. Aquesta comissió estarà integrada pel director general de Promoció Cultural de la Generalitat Valenciana, pel director de la seu a València de la Universitat Internacional Menéndez Pelayo, pel delegat de la Comunitat Valenciana de la Societat General d'Autors i Editors i pel director general de Televisió Valenciana, i serà també l'encarregada de realitzar el seguiment de les activitats aprovades pel Consell de Direcció.
  
Cinquena
  
El Centre de Formació de Guionistes podrà organitzar totes les activitats que complisquen la realització dels seus fins (des de l'assessorament de guions fins a l'ampliació de coneixements i l'ensinistrament específic de professionals), sempre que aquestes disposen del finançament adequat.
  
Sisena
  
La Universitat Internacional Menéndez Pelayo es responsabilitza de l'organització, el control i el desplegament de les activitats aprovades d'acord amb les instruccions del director del Centre, i per això aportarà els mitjans materials i humans que calguen i es farà càrrec de tota la gestió econòmica i administrativa.
  
Setena
  
La Universitat Internacional Menéndez Pelayo tindrà cura que en totes les activitats que organitze es faça menció, en la forma més adequada a cada cas, dels organismes i entitats que mitjançant aquest conveni fan possible el Centre de Formació de Guionistes "Luis García Berlanga".
  
Vuitena
  
Les activitats tindran lloc a la seu de la Universitat Internacional Menéndez Pelayo a València, i quedaran integrades en las activitats docents d'aquesta universitat.
  
Novena
  
Els alumnes que assistisquen regularment a les classes rebran de la Universitat Internacional Menéndez Pelayo un diploma acreditatiu pel nombre d'hores determinat en cada un dels cursos.
  
Deu
  
El director del Centre informarà a totes les institucions signants del resultat de cada activitat realitzada, amb expressió dels alumnes participants, treballs presentats, notes obtingudes, etc., i d'altes informacions que jutge d'interès.
  
Onze
  
Anualment el director del centre elevarà per a l'aprovació al Consell de Direcció una proposta d'activitats a realitzar, que inclourà necessàriament el calendari i el pressupost econòmic del projecte, tant pel que fa a les despeses com als ingressos que hagen de finançar les activitats, que provindran essencialment de les taxes de matrícula i de les aportacions que aproven la Societat General d'Autors i Editors, la Radiotelevisió Valenciana i la Universitat Internacional Menéndez Pelayo, així com d'altres col·laboracions que es puguen gestionar segons estableix la clàusula catorze d'aquest conveni.
  
S'estableix com a pressupost amb caràcter limitador, per a l'organització durant l'any 1996 dels dos tallers esmentats en la clàusula segona la quantitat de disset milions cent seixanta-tres mil quatre-centes pessetes, segons el desglossament que es descriu a l'annex d'aquest conveni, i la diferència resultant correspondrà als ingressos que s'obtinguen per matrícules i per aportacions puntuals d'altres entitats col·laboradores.
  
Dotze
  
La Societat General d'Autors i Editors hi efectuarà una aportació anual en funció del pressupost establit per a cada exercici. L'any 1996 aquesta aportació serà de cinc milions de pessetes.
  
Tretze
  
La Radiotelevisió Valenciana hi efectuarà una aportació anual en funció del pressupost establit per a cada exercici. L'any 1996 aquesta aportació serà de sis milions de pessetes.
  
Catorze
  
El Consell de Direcció estudiarà la conveniència de signar convenis específics o d'arribar a acords puntuals amb entitats col·laboradores per al suport a les activitats del centre. Per a això autoritzarà, si cal, en cada cas concret a la Universitat Internacional Menéndez Pelayo a signar els documents pertinents per a la justificació de cada col·laboració.
  
Quinze
  
Els ingressos per matrícula, per aportació de les entitats signants d'aquest document, per convenis específics amb entitats col·laboradores i per qualsevol altre concepte s'ingressaran en el compte corrent número 3871506069 del Banc d'Espanya a Madrid (codi del banc 9000), obert a nom de la Universitat Internacional Menéndez Pelayo, Secció d'Organismes Autònoms, en l'Oficina Principal (codi de l'agència 0001), al carrer d'Alcalá 50, 28862 de Madrid.
  
Setze
  
La Conselleria de Cultura, Educació i Ciència, en el marc del conveni de col·laboració amb la Universitat Internacional Menéndez Pelayo i en el desplegament dels diferents programes amb què instrumenta la seua política de foment del sector audiovisual a la Comunitat Valenciana, prestarà la seua col·laboració en el desplegament i consolidació del Centre de Formació de Guionistes.
  
Disset
  
La Televisió Valenciana, que s'ha proposat el foment de la creació de guions propis, la col·laboració amb la indústria audiovisual valenciana i la producció de programes, atenent les característiques dels models de major qualitat, oferirà als alumnes dels cursos una plataforma de comunicació amb els professionals del sector.
  
Divuit
  
Aquest conveni tindrà una durada de quatre anys, que es prorrogarà automàticament per períodes quadriennals, llevat que siga denunciat per alguna de les parts amb un any d'anticipació a la data d'acabament.
  
Dinou
  
Si la Radiotelevisió Valenciana arriba a crear i posar en funcionament l'Institut de Formació que preveu la Llei de Creació, aquest assumirà els compromisos i la subrogarà en tots els drets i obligacions que corresponguen a la Radiotelevisió Valenciana com a conseqüència d'aquest conveni.
  
I, com a prova de conformitat signen aquest document, en quatre exemplars, en el lloc i la data indicats en l'encapçalament.
  
La consellera de Cultura, Educació i Ciència de la Generalitat Valenciana,
  
MARCELA MIRÓ PÉREZ
  
 El rector de la Universitat Internacional Menéndez y Pelayo,
  
JOSÉ LUIS GARCÍA DELGADO
  
El president del Consell de Direcció de la Societat General d'Autors i Editors,
  
EDUARDO BAUTISTA GARCÍA
  
El director general de Radiotelevisió Valenciana,
  
JOSÉ VICENTE VILLAESCUSA BLANCA
  
Annex
  
Pressupost de despeses
  
Honoraris 8.660.800
  
Viatges 1.616.000
  
Allotjament i manutenció 2.358.000
  
Publicitat 650.000
  
Publicació de materials 500.000
  
Despeses Diverses (carpetes, dossiers,
  
traducció simultània, programes,
  
difusió, tècnic de so, neteja, subministraments,
  
vigilància, personal...) 3.378.600
  
Total pressupost 00.249.907